
                 București, 10.05.2022
                   Nr.4c-3/277/2022
AVIZ
asupra proiectului de Lege pentru reglementarea unor măsuri privind cadrul general aplicabil constituirii și funcționării băncilor de dezvoltare din România


În conformitate cu prevederile art.95 și ale art.117 alin.(1) din Regulamentul Camerei Deputaților, republicat, cu modificările și completările ulterioare, Comisia pentru industrii și servicii a fost sesizată pentru aviz, în procedură de urgență, care va fi transmis Comisiei pentru buget, finanțe și bănci și  Comisiei pentru politică economică, reformă și privatizare, care sunt sesizate în fond, cu proiectul de Lege pentru reglementarea unor măsuri privind cadrul general aplicabil constituirii și funcționării băncilor de dezvoltare din România, transmis cu adresa nr. P.L.x. 221/2022 din 26 aprilie 2022, înregistrat la comisie sub nr.4c-3/277/2022 din 26 aprilie 2022.



Consiliul Legislativ, cu avizul nr.246/15.03.2022, avizează favorabil proiectul de lege cu observații și propuneri.


Consiliul Economic și Social, prin adresa nr.1231/01.03.2022, avizează favorabil proiectul de act normativ cu observații.


Senatul,  în calitate de primă Cameră sesizată, a adoptat proiectul de lege în ședința din 19 aprilie 2022.



Proiectul de lege are ca obiect de reglementare crearea cadrului general aplicabil băncilor de dezvoltare pentru a-şi desfăşura activitatea pe teritoriul României. Băncile de dezvoltare vor putea desfăşura, ca regulă generală, activitate în nume şi cont propriu, prin utilizarea resurselor proprii, dar pot exista şi activităţi în numele şi contul statului, pe bază de mandat, cum ar fi: administrator de Fond al Fondurilor, participarea la Fondul de Investiţii al Iniţiativei celor Trei Mări, participarea la programe guvernamentale, implementarea şi/sau administrarea de instrumente financiare finanţate din fonduri europene, acordarea de finanţări în cadrul fondurilor şi iniţiativelor de investiţii la nivelul UE, inclusiv investiţii cofinanţate de Grupul Băncii Europene de Investiţii sau alte instituţii financiare internaţionale. Rolul băncilor de dezvoltare este unul complementar pentru sectorul privat, acționând în sectoare în care au fost identificate disfuncționalități ale pieței financiare și oferind o varietare de produse financiare și instrumente (împrumuturi, garanții, investiții de capital de tip acțiuni și participații).

Examinarea proiectului de lege a avut loc în ședința comisiei din 10 mai 2022.
În urma dezbaterilor și a opiniilor exprimate, membrii comisiei au hotărât, cu majoritate de voturi, avizarea favorabilă a proiectului de lege în forma adoptată de Senat.



Prin obiectul de reglementare și conținutul său, proiectul de lege face parte din categoria legilor ordinare.



În conformitate cu prevederile art.75 din Constituția României, republicată, și ale art.92 alin.(9) pct.1 din Regulamentul Camerei Deputaților, republicat, cu modificările și completările ulterioare, Camera Deputaților este Cameră decizională.

PREȘEDINTE,
SÁNDOR BENDE
Consilier parlamentar, Isabela-Patricia Robe

